黄庭坚
次韵答曹子方杂言
酺池寺，汤饼一斋盂，曲肱懒著书。
骑马天津看逝水，满船风月忆江湖。
往时尽醉冷卿酒，侍儿琵琶春风手。
竹间一夜鸟声春，明朝醉起雪塞门。
当年闻说冷卿客，黄须邺下曹将军。
挽弓石八不好武，读书卧看三峰云。
谁怜相逢十载後，釜里生鱼甑生尘。
冷卿白首大官寺，樽前不复如花人。
曹将军，江湖之上可相忘，舂鉏对立鸳鸯双。
无机与游不乱行，何时解缨濯沧浪。
唤取张侯来平章，烹茶煮饼坐僧房。